Diari Oficial de la Generalitat Valenciana


Sumari del DOGV 6759, del 23-04-2012 (2012/3884)

RESOLUCIÓ de 12 d'abril de 2012, de la Conselleria d'Educació, Formació i Ocupació, per la qual es convoca el programa experimental per a incrementar l'èxit escolar i reduir l'abandó escolar prematur a través de la posada en marxa de contractes programa subscrits entre els centres educatius i l'Administració educativa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6759

Data del DOGV
:   23-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3884


Data del document
:   12-04-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 12 d'abril de 2012, de la Conselleria d'Educació, Formació i Ocupació, per la qual es convoca el programa experimental per a incrementar l'èxit escolar i reduir l'abandó escolar prematur a través de la posada en marxa de contractes programa subscrits entre els centres educatius i l'Administració educativa. [2012/3884]
La Llei Orgànica 2/2006, de 3 de maig, d'Educació, assenyala, en el seu preàmbul, que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria i a reduir l'abandó prematur de l'educació i la formació. Es tracta d'aconseguir que tots els ciutadans aconseguixen el màxim desenrotllament possible de les seues capacitats individuals, socials, intel·lectuals, culturals i emocionals, i per a això necessiten rebre una educació de qualitat adaptada a les seues necessitats.
Al mateix temps, se'ls ha de garantir una igualtat efectiva d'oportunitats, prestant els suports necessaris, tant a l'alumnat que ho requerisca com als centres en què estan escolaritzats. És a dir, hem d'aconseguir un sistema educatiu en continu procés de millora, per a la qual cosa és imprescindible combinar l'equitat i l'excel·lència, dos factors indissociables per a aconseguir una educació de qualitat.
La responsabilitat de l'èxit escolar de tot l'alumnat no sols recau sobre este, sinó també sobre la seua família, el professorat i les administracions públiques, en última instància sobre la societat en el seu conjunt, responsable final de la qualitat del sistema educatiu. L'exigència que tenen els centres educatius de proporcionar una educació de qualitat a tot el seu alumnat, tenint al mateix temps en compte la diversitat d'interessos, característiques i situacions personals, obliga a reconéixer als centres una capacitat de decisió que afecta tant la seua organització com la seua manera de funcionament.
Per a això, la Llei Orgànica 2/2006, de 3 de maig, d'Educació establix com un dels seus principis d'actuació l'autonomia dels centres. Així, en l'article 120 assenyala que els centres docents disposaran d'autonomia per a elaborar, aprovar i executar un projecte educatiu i un projecte de gestió, així com les normes d'organització i funcionament del centre, alhora que establix l'obligatorietat de les administracions d'afavorir l'autonomia dels centres de manera que els seus recursos econòmics, materials i humans puguen adequar-se als plans de treball que elaboren, una vegada que siguen convenientment avaluats i valorats.
En l'àmbit de la Comunitat Valenciana s'han desenrotllat diversos plans i programes experimentals dirigits a la consecució d'estos objectius. Este és el cas de l'INTEGRA, l'EXIT, el PASE, l'ampliació de l'horari escolar o la participació en altres programes de cooperació territorial, en conveni amb el Ministeri d'Educació, Cultura i Esport, com els programes PROA, PROFUNDIZA o altres actuacions específiques desenrotllades per a incrementar l'èxit escolar i reduir les taxes d'abandó escolar prematur. Una de les conclusions més rellevants d'estos programes experimentals és que el seu èxit depén en gran manera del grau d'implicació del conjunt del professorat del centre, de l'alumnat i de les seues famílies.
Per a avançar en eixa direcció, és necessari afavorir que cada centre elabore un pla d'actuació global, que vaja més enllà de la suma d'actuacions parcials, que tinga com a objectiu central incrementar l'èxit escolar de l'alumnat i reduir les taxes d'abandó escolar prematur. Per a això, es promou este programa experimental: els contractes programa amb els centres per a la millora de l'èxit escolar. En estos contractes programa han de figurar els compromisos que adquirixen els centres i els mitjans i suports que facilitarà l'Administració educativa per a aconseguir els objectius específics de millora acordats amb cada centre autoritzat.
Els contractes programa tenen com a finalitat l'èxit escolar, no sols acadèmic, sinó també personal, de manera que tot l'alumnat puga desenrotllar les seues capacitats potencials i es trobe amb la suficient preparació per a abordar estudis posteriors. Es planteja com una proposta flexible, apta per a ajustar-se a les necessitats de cada centre i a les específiques de l'alumnat escolaritzat. En la mesura que cada centre té unes peculiaritats distintes i els professionals que hi treballen són els qui millor coneixen la seua realitat educativa, s'ha d'afavorir la definició d'objectius específics i l'adopció de mesures singulars en cada un d'estos.
Per tot això i en virtut de les competències que m'atribuïx el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, vista la proposta de la directora general d'Educació i Qualitat Educativa de data 22 de març de 2012, en coordinació amb la Direcció General d'Ordenació i Centres Docents i de conformitat amb esta, resolc:
U. Convocatòria
Es convoca el procés per a autoritzar la implantació del programa experimental per a la subscripció de contractes programa entre els centres educatius i l'Administració educativa.
Dos. Objecte i descripció del programa
1. L'objecte d'este programa és incrementar l'èxit escolar de l'alumnat i les taxes d'escolarització en l'educació postobligatòria per mitjà de la subscripció de contractes programa en què constarà el pla d'actuació de cada centre.
2. El pla d'actuació, es concretarà en un document que constarà, almenys, dels apartats següents:
a) Diagnòstic de la situació del centre en què s'inclouran, entre altres indicadors, els resultats obtinguts per l'alumnat en els últims quatre cursos així com les dades obtingudes en les avaluacions diagnòstiques dutes a terme per la Conselleria d'Educació, Formació i Ocupació.
b) Objectius que es pretenen aconseguir, respecte a cada un dels indicadors establits, en els pròxims quatre cursos.
c) Mesures organitzatives que es proposen per a la consecució dels objectius assenyalats com ara, grups flexibles, estructures de coordinació i professorat implicat.
d) Activitats de reforç que es desenrotllaran, dins i fora de l'horari escolar, amb l'alumnat amb dificultats d'aprenentatge.
e) Activitats d'aprofundiment que es desenrotllaran, fora de l'horari escolar, amb l'alumnat amb major capacitat i motivació per a aprendre.
f) Activitats per a millorar la participació i implicació de pares, mares i tutors de l'alumnat en el procés educatiu dels seus fills o tutelats i en la dinàmica del centre.
g) Finançament i recursos addicionals sol·licitats per a dur a terme el pla d'actuació.
h) Mecanismes de seguiment i avaluació del pla d'actuació i de cada una de les activitats que ho configuren.
3. El pla d'actuació per a incrementar l'èxit escolar i reduir les taxes d'abandó escolar prematur s'elaborarà, per a un horitzó temporal de quatre cursos, tenint en compte les orientacions de l'annex II.
4. Totes les actuacions i programes, com ara INTEGRA, EXIT, PROA, PASE, programes de compensació educativa, PROFUNDIZA, Enriquiment Curricular, Ampliació d'Horari, en els quals el centre estiga participant s'inclouran en el pla d'actuació.
Tres. Àmbit i calendari d'aplicació
1. El programa es desenrotllarà, a partir del curs 2012-2013, en els centres educatius públics i privats concertats de la Comunitat Valenciana que impartixen les etapes d'Educació Infantil, Educació Primària i/o Educació Secundària Obligatòria que siguen seleccionats segons allò que s'ha especificat en l'apartat sèptim d'esta resolució.
2. Al finalitzar cada curs escolar, després de l'avaluació dels processos realitzats i dels resultats obtinguts, es firmarà una addenda al contracte programa en què es concretaran les actuacions que es desenrotllaran en el curs següent.
Quatre. Sol·licitud, documentació i termini de presentació
1. Els centres públics i privats concertats d'Educació Infantil i Primària i d'Educació Secundària Obligatòria de la Comunitat Valenciana que desitgen participar en este programa hauran d'omplir i entregar el full de sol·licitud que apareix en l'annex I d'esta resolució, així com la proposta del pla d'actuació tenint en compte les orientacions arreplegades en l'annex II. El termini de presentació finalitzarà el dia 14 de maig.
2. Els annexos esmentats estaran a disposició dels sol·licitants en la web de la Conselleria d'Educació, Formació i Ocupació: Educació, Educació i Qualitat; Innovació, Programes Experimentals.
3. Els centres hauran d'omplir la sol·licitud especificada en l'annex I i adjuntar el pla d'actuació per via telemàtica, a través de la web de la Conselleria d'Educació, Formació i Ocupació: Educació, i Qualitat; Innovació, Programes Experimentals, utilitzant els mitjans facilitats pel servidor d'informació.
4. Una vegada omplida la sol·licitud s'enviarà, junt amb la còpia del pla d'actuació, per via telemàtica. El sol·licitant haurà d'imprimir les pàgines preceptives resultants de l'ús del mitjà telemàtic com a justificant de la seua sol·licitud.
5. Sense perjuí de la comunicació telemàtica de la participació en el procediment, els interessats hauran de presentar la instància de sol·licitud en el registre general de la Conselleria d'Educació, Formació i Ocupació, en els registres generals de les direccions territorials d'Educació, Formació i Treball o en qualsevol de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Si, fent ús d'este dret, l'expedient s'envia per correu, la sol·licitud haurà de ser presentada en les oficines de correus i haurà de complir el procediment establit en l'article 205.3 del Reglament del Servici de Correus: les instàncies seran presentades en un sobre obert perquè la persona encarregada estampe en estes el segell de dates. Haurà de figurar amb claredat el nom de l'oficina i la data de presentació abans que procedisca a la seua certificació.
Cinc. Comissió de Selecció, Seguiment i Avaluació
1. Es constituirà una Comissió de Selecció, Seguiment i Avaluació la composició de la qual serà la següent:
President:
- El subdirector general de Qualitat Educativa o persona en qui delegue.
Vocals:
- L'inspector general d'Educació o persona en qui delegue.
- El cap del Servici de Programes i Estudis o persona en qui delegue.
- El cap del Servici de Formació del Professorat o persona en qui delegue.
- El cap del Servici d'Ordenació Acadèmica o persona en qui delegue.
- El cap de Programes d'Innovació i Reformes Experimentals.
- Un representant de la Subdirecció General de Personal Docent.
- Un funcionari de la Direcció General d'Educació i Qualitat Educativa que realitzarà les funcions de secretari de la Comissió.
2. Les funcions de la Comissió de Selecció, Seguiment i Avaluació seran les següents:
a) Avaluar i seleccionar els plans d'actuació presentats.
b) Proposar la dotació de recursos econòmics i humans per al curs següent, segons els acords aconseguits amb cada centre i la disponibilitat pressupostària, que figuraran en el contracte programa.
c) Realitzar el seguiment i l'avaluació del pla d'actuació incorporat en el contracte programa, a partir de les informacions proporcionades pel centre educatiu, l'inspector o inspectora del centre i l'assessor o assessora del CEFIRE que haja coordinat les activitats de formació desenrotllades.
d) Aprovar les modificacions que es proposen en la memòria anual i els recursos proposats per a la consecució dels objectius previstos.
Sis. Criteris de selecció
1. La Comissió de Selecció, Seguiment i Avaluació prevista en l'apartat anterior proposarà al Servici de Programes i Estudis, que com a òrgan instructor l'elevarà al titular de la Direcció General d'Educació i Qualitat Educativa, la relació de centres seleccionats per a participar en este programa, tenint en compte l'informe presentat per l'inspector o inspectora del centre i els següents criteris de selecció:
a) Grau de coherència entre el diagnòstic de la situació de cada centre i les mesures proposades per a millorar els resultats en els distints indicadors. Fins a 20 punts.
b) Grau d'implicació del professorat del centre en l'aplicació i desenrotllament de les diferents mesures proposades. Fins a 15 punts.
c) Grau d'acord aconseguit respecte a la participació del centre en esta convocatòria en el claustre de professors i en el consell escolar del centre expressat en percentatge dels seus membres. Fins a 15 punts.
d) Actuacions, dins de l'horari escolar, per a l'alumnat amb dificultats d'aprenentatge. Fins a 10 punts.
e) Activitats que incloguen l'ampliació de l'horari d'atenció tant a l'alumnat amb dificultats d'aprenentatge com a l'alumnat amb major capacitat i motivació per a aprendre. Fins a 10 punts.
f) Activitats per a millorar la participació de pares/mares d'alumnes en el procés educatiu dels seus fills i en la dinàmica del centre. Fins a 10 punts.
g) Accions de formació del professorat necessàries per a la seua posada en pràctica. Fins a 10 punts.
h) Acords amb altres centres i/o administracions locals i altres entitats per a la seua concreció i desenrotllament. Fins a 10 punts.
2. Els plans d'actuació presentats pels centres hauran d'obtindre almenys el 50% dels punts possibles per a ser seleccionats.
Set. Subscripció del contracte programa
1. La relació de centres seleccionats serà publicada en el Diari Oficial de la Comunitat Valenciana, mitjançant una resolució de la Direcció General d'Educació i Qualitat Educativa, en la qual constaran els recursos humans i econòmics complementaris concedits per al desenrotllament de les diferents actuacions previstes en el contracte programa.
2. L'Administració educativa, a través de la Direcció General d'Educació i Qualitat Educativa, i cada un dels centres seleccionats firmaran un contracte programa en què constaran els acords aconseguits entre ambdós parts, entorn dels objectius, les estratègies, els compromisos, els recursos, el grau d'autonomia pedagògica i de gestió, el procés de seguiment i els indicadors d'avaluació que expressen el nivell d'èxit dels resultats obtinguts.
3. Els centres que participen en esta convocatòria i hagen sol·licitat programes de compensació educativa, PASE i PROA, inclouran estes mesures en el seu pla d'actuació perquè queden reflectides en el contracte programa.
Huit. Seguiment i avaluació
1. Els centres educatius comptaran amb el suport i assessorament de la Inspecció d'Educació i del CEFIRE corresponent en l'elaboració, desenrotllament i avaluació del pla d'actuació.
2. Al finalitzar cada curs escolar el centre educatiu presentarà una memòria amb l'avaluació del desenrotllament i els resultats aconseguits en el pla d'actuació. Esta memòria se centrarà fonamentalment en:
- Avaluació de processos, per a la qual s'utilitzarà la ferramenta d'avaluació dissenyada per a obtindre dades objectives sobre el desenrotllament de les actuacions previstes en el pla.
- Avaluació de resultats, que es basarà en els indicadors següents:
a. Evolució dels resultats acadèmics dels alumnes.
b. Nombre d'alumnes que promocionen amb resultats satisfactoris.
c. Resultat de les avaluacions de diagnòstic.
d. Proporció de titulats en Educació Secundària Obligatòria.
e. Taxes d'abandó escolar.
f. Grau d'implicació de les famílies.
g. Innovacions metodològiques i organitzatives desenrotllades en el centre.
3. Al final de cada curs acadèmic es realitzarà una avaluació tant dels processos realitzats com dels resultats obtinguts d'acord amb els indicadors que figuren en el contracte programa.
4. Com a conseqüència de la dita avaluació el centre proposarà les millores i modificacions del pla d'actuació per al curs següent. Les propostes elaborades per cada centre, una vegada acordades amb la Comissió de Selecció, Seguiment i Avaluació mencionada en l'apartat cinc de la present resolució, s'incorporaran com a addenda al contracte programa, que serà renovat anualment amb l'acord del centre i de l'Administració educativa.
5. La dotació de recursos humans addicionals per als centres de titularitat de la Generalitat estarà associada a la posada en marxa de mesures específiques, no tindrà caràcter definitiu i estarà condicionada a la renovació del contracte programa. La dotació de recursos materials i econòmics estarà vinculada al compliment dels objectius del curs anterior.
Nou. Compromisos de l'Administració educativa
1. L'Administració educativa adquirix els següents compromisos enfront dels centres seleccionats:
- Dotar els centres dels recursos humans i econòmics complementaris necessaris per a l'aplicació de les diferents mesures acordades en el pla d'actuació.
- Assessorar els centres en el disseny, desenrotllament i seguiment del pla.
- Afavorir l'autonomia dels centres educatius per a adaptar l'organització del centre a les necessitats de l'alumnat: disseny d'agrupaments, organització d'horaris i tasques docents, connexió interdisciplinària del currículum i el desenrotllament de les diferents mesures previstes en el pla d'actuació.
- Establir mecanismes de seguiment i avaluació en col·laboració amb els centres educatius.
- Promoure acords, entre les administracions educatives i les administracions locals per a incrementar la relació dels centres amb el seu entorn social i institucional.
- Establir acords o convenis amb altres institucions per al desenrotllament de les actuacions previstes en el pla.
- Afavorir models de formació en el centre educatiu dirigits a la innovació i reflexió sobre les millors pràctiques per a incrementar l'èxit escolar de l'alumnat.
- Fomentar la formació dirigida als equips directius per a assegurar el lideratge educatiu en el desenrotllament del pla d'actuació.
- Facilitar la coordinació en xarxa dels centres participants, promovent l'intercanvi d'experiències.
2. L'Administració educativa, prèvia petició raonada de la direcció del centre de titularitat de la Generalitat, i la conformitat de la persona interessada, podrà adscriure en comissió de servici per a cada curs escolar al professorat funcionari de carrera que es considere necessari per a l'aplicació de les actuacions aprovades del pla d'actuació.
Deu. Inspecció d'Educació
La Inspecció d'Educació supervisarà, dins de les seues competències, el funcionament correcte del pla d'actuació i emetrà els informes corresponents a la Direcció General d'Educació i Qualitat Educativa.
Onze. Reconeixement i certificació
1. Al finalitzar cada curs escolar, la direcció del centre proposarà a la Comissió de Selecció, Seguiment i Avaluació la relació del professorat participant a què es considera que se li haurà de reconéixer un determinat nombre d'hores de formació en funció de les activitats exercides.
2. La Comissió de Selecció, Seguiment i Avaluació, a partir de la proposta de la direcció dels centres seleccionats i vistos els informes de l'inspector o inspectora del centre i l'assessor o assessora del CEFIRE que haja coordinat les activitats de formació desenrotllades podrà assignar, a cada un dels professors o professores participants, fins a un màxim de 60 hores per cada curs escolar, atés que este programa d'innovació educativa s'ajusta a allò que s'ha preceptuat en l'article vint-i-sis de l'Orde 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV núm. 6443, de 21.01.2011).
3. El Servici de Formació del Professorat, al terme de cada curs escolar, a proposta del Servici de Programes i Estudis, expedirà la corresponent certificació.
4. La Conselleria d'Educació, Formació i Ocupació podrà divulgar, en col·laboració amb els centres, les bones pràctiques que es desenrotllen en este programa.
Dotze. Finançament
1. Als centres de titularitat de la Generalitat, se'ls podrà assignar una quantitat econòmica per al desenrotllament de les diferents mesures previstes en el pla d'actuació. Per a això, la Comissió de Selecció, Seguiment i Avaluació, tenint en compte les necessitats plantejades per cada centre i la puntuació obtinguda en el barem especificat en l'apartat 7.1, proposarà a l'òrgan instructor la quantia que corresponga a cada centre, perquè l'eleve a la directora general d'Educació i Qualitat Educativa, que resoldrà.
2. Per als centres de titularitat de la Generalitat, les quantitats concedides se sufragaran, fins a un màxim de 850.000 euros, a càrrec de l'aplicació pressupostària 88.47.70.782.40.2, de l'exercici pressupostari per a 2012 i de l'aplicació pressupostària 59.77.297R.545.67 corresponent a l'aportació del Ministeri d'Educació, Cultura i Esport.
3. El finançament dels cursos següents quedarà condicionat a l'existència de crèdit adequat i suficient per a atendre'ls en la llei de pressupostos de la Generalitat dels exercicis següents.
4. La Direcció General d'Educació i Qualitat Educativa podrà complementar els recursos econòmics assignats inicialment als centres seleccionats en funció de les seues disponibilitats pressupostàries corresponents a l'exercici de 2012 com a conseqüència dels crèdits que es generen o es modifiquen en els capítols de gasto indicats anteriorment.
Tretze. Delegació
Es delega en la directora general d'Educació i Qualitat Educativa la facultat d'adoptar les mesures oportunes per al compliment d'esta resolució i de resoldre i notificar totes les incidències que es plantegen en la seua interpretació i execució.
Catorze. Producció d'efectes
La present resolució produirà efectes l'endemà de la seua publicació en el Diari Oficial de la Comunitat Valenciana.
València, 12 d'abril de 2012.- La consellera d'Educació, Formació i Ocupació: María José Catalá Verdet.
ANNEX II
Orientacions per al desenrotllament del pla d'actuació
1. Apartats del pla d'actuació per a la millora d'èxit escolar
a) Diagnòstic de la situació del centre.
Es realitzarà una anàlisi del context del centre, així com dels resultats obtinguts per l'alumnat en els últims anys, tenint en compte tant les avaluacions internes com els resultats obtinguts en les avaluacions diagnòstiques.
Com a conseqüència d'esta anàlisi es plantejaran les prioritats fonamentals per a millorar els indicadors.
b) Propostes d'intervenció.
Es realitzen distintes propostes, que han de ser coherents amb l'anàlisi realitzada i adequades a la realitat del centre.
Les dites propostes inclouran:
- Els objectius que es pretenen aconseguir.
- Les mesures organitzatives a escala del centre.
- Les actuacions directes amb alumnes.
- La coordinació i actuacions dels equips docents per a la reflexió sobre la pràctica i la innovació metodològica.
- La col·laboració de les famílies i les institucions de la zona.
- La temporalització.
c) Necessitats formatives del professorat i les famílies.
d) Pla de gestió de recursos. Es descriuen les mesures organitzatives i els recursos humans i materials necessaris per a desenrotllar les diferents mesures proposades.
e) Disseny del procediment de seguiment i avaluació i propostes de continuïtat per als cursos successius.
f) Incorporació de les actuacions de millora a l'organització del centre i actualització del projecte educatiu.
2. Algunes orientacions per a les propostes d'intervenció
El projecte podrà incloure distintes mesures com les que es descriuen a continuació:
A) Centres d'Infantil i Primària:
- Accions dirigides a la detecció primerenca de les dificultats de l'alumnat a través de l'acció coordinada de tutors i equips d'orientació i desenrotllament de plans d'intervenció derivats d'este procés des de la primera infància.
- Actuacions per a desenrotllar les competències bàsiques de l'alumnat en el moment en què es detecten les primeres dificultats d'aprenentatge. Entre estes actuacions es podrà tindre en compte contemplar l'assignació d'un horari específic per a l'alumnat amb dificultats d'aprenentatge, especialment per a l'alumnat que romanga un any més en el mateix cicle.
- Organització flexible dels grups d'un mateix curs i de l'aula que afavorisca l'atenció diferenciada a l'alumnat i plans específics d'actuació en col·laboració amb les famílies especialment centrats en les àrees instrumentals.
- Mesures de suport i ajustos metodològics en el tercer cicle de Primària per a afavorir que l'alumnat que no haja aconseguit un desenrotllament adequat de les competències bàsiques segons les proves de diagnòstic, aconseguisca les condicions necessàries per a iniciar amb èxit l'Educació Secundària Obligatòria.
- Establir les mesures necessàries que faciliten una major coordinació entre els centres de Primària i els centres de Secundària, als que estiguen adscrits, per a facilitar el trànsit de l'alumnat entre ambdós etapes educatives.
- Mesures de reforç, fora de l'horari escolar, per a l'alumnat amb més dificultats d'aprenentatge.
B) Centres de Secundària
- Mesures de reforç i suport a l'alumnat en els dos primers cursos de l'Educació Secundària Obligatòria amb dificultats d'aprenentatge.
- Organització flexible dels grups d'un mateix curs i de l'aula que afavorisca l'atenció diferenciada a l'alumnat i plans específics d'actuació en col·laboració amb les famílies.
- Assignació de tutories individuals per a alumnes amb dificultats d'aprenentatge. Estes tutories també podran ser assignades a alumnes voluntaris de cursos superiors.
- L'agrupació de matèries en àmbits, especialment en els primers cursos de l'Educació Secundària Obligatòria, a fi de reduir el nombre de matèries i de professors distints que té l'alumnat.
- Establir estratègies de coordinació entre l'equip de professors que impartix classe a un mateix grup d'alumnes, reforçant el paper del tutor com a coordinador de l'equip.
- Mesures de suport i ajustos metodològics per a afavorir que l'alumnat que no haja aconseguit un desenrotllament adequat de les competències bàsiques segons les proves de diagnòstic, aconseguisca les condicions necessàries per a obtindre el títol de graduat en Educació Secundària Obligatòria.
- Actuacions que permeten superar les barreres lingüístiques i socioculturals de l'alumnat i les seues famílies.
- Incrementar l'oferta de programes de diversificació curricular a fi d'atendre a tot l'alumnat per al qual es considere que és la millor opció per a assolir els objectius de l'etapa.
- Establir les mesures necessàries que faciliten una major coordinació entre els centres de Primària i els centres de Secundària, als quals estiguen adscrits, per a facilitar el trànsit de l'alumnat entre ambdós etapes educatives.
- Promoure programes d'intervenció per a l'atenció de l'alumnat en situació de desavantatge socioeducativa que afavorisquen la inclusió en el sistema educatiu i reduïsquen la taxa d'abandó escolar prematur.
- Formació de pares i mares en les escoles, de manera que contribuïsquen a la perspectiva de l'educació al llarg de la vida i al suport en les tasques escolars dels seus fills.
- Activitats que es van a desenrotllar, en coordinació amb altres centres i fora de l'horari escolar, dirigides a l'alumnat amb major capacitat i motivació per a aprendre.